Sid ta’ ħanut li ngidem minn din il-mara, wara li ħaditlu l-flus għal servizz u ma dehritx iktar, illum lemaħha f’Ħ’Attard. Is-sid qal lil TVM li baqa’ jsuq warajha għal madwar tliet kwarti, u sadanittant beda jċempel f’diversi għases madwar Malta, skont l-irħula li jkunu għaddejjin minnhom bil-karozza. Qal li finalment waqqafha mal-ġenb fil-Mosta, u żammha sakemm ġew il-Pulizija, li ħadu s-sitwazzjoni f’idejhom. Dak il-ħin il-mara kellha magħha lil bintha taħt l-età. TVM infurmat li l-mara gidmet għadd sostanzjali ta’ nies b’wegħdiet fiergħa, fejn titlobhom mijiet ta’ ewro biex tirreklamalhom in-negozju, iżda mbagħad ma jisimgħux iktar mingħandha. Jidher li fil-mira ta’ din il-mara kien ikun hemm l-iktar negozji ġodda, li ftit wara li jiftħu kienet tmur għandhom biex tħajjarhom jirreklamaw is-servizzi tagħhom. Dwar il-mara saru diversi rapporti fi rħula differenti. TVM staqsa lill-Pulizija jekk hux se tkun qed tieħu passi kontriha. Ara wkoll: Attent jekk din il-mara tħajrek tidħol għal xi biċċa negozju